**วันที่ 6 พฤศจิกายน 2567**

**“รมช.อัครา” ติดตามการขับเคลื่อนภารกิจภาคประมง มุ่งผลักดันการพัฒนาศักยภาพเกษตรกรต่อยอดนโยบาย “ครัวไทยสู่ครัวโลก” เพื่อความมั่นคงทางอาหารอย่างยั่งยืน**

นายอัครา พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานการประชุมติดตามการขับเคลื่อนนโยบายกระทรวงเกษตรและสหกรณ์ โดยมี นายบัญชา สุขแก้ว อธิบดีกรมประมง และผู้บริหารกระทรวงเกษตรและสหกรณ์ เข้าร่วม ณ ห้องประชุมพะยูน ชั้น 7 อาคารจุฬาภรณ์ กรมประมง ว่า “ในการประชุมครั้งนี้ได้ร่วมหารือแนวทางการขับเคลื่อนภารกิจสำคัญภายใต้กรมประมง พร้อมทั้งเน้นย้ำให้ดำเนินการศึกษาและวางแผนแนวทางการขับเคลื่อนภารกิจอย่างรอบคอบและครอบคลุมทั้งระบบภาคประมง โดยร่วมบูรณาการกับหน่วยงานที่เกี่ยวข้องทั้งในสังกัดและนอกสังกัดกระทรวงเกษตรฯ เพื่อผลลัพธ์การดำเนินงานส่งเสริมและต่อยอดด้านความมั่นคงทางอาหารอย่างมีประสิทธิภาพและยั่งยืน รวมถึงการแก้ไขปัญหาภาคประมงอย่างตรงจุด อาทิ การจัดระเบียบแรงงาน การจัดระเบียบเรือประมง และการบริหารจัดการกระบวนการผลิตสัตว์น้ำและการแปรรูปผลิตภัณฑ์จากสัตว์น้ำ เป็นต้น”

ทั้งนี้ กระทรวงเกษตรและสหกรณ์ โดย กรมประมง ได้ดำเนินการศึกษาและวางแผนการดำเนินงาน ประจำปี 2568 โดยมุ่งผลักดันการบริหารจัดการภาคประมงครอบคลุมตั้งแต่ระยะต้นน้ำ กลางน้ำ และปลายน้ำ เพื่อพัฒนาศักยภาพเกษตรกรให้มีความเข้มแข็งทั้งในด้านองค์ความรู้การผลิต การแปรรูป ตลอดจนด้านการตลาด ให้สอดคล้องกับนโยบายภาคการเกษตร “ตลาดนำ นวัตกรรมเสริม เพิ่มรายได้” และต่อยอดสู่นโยบาย “ครัวไทยสู่ครัวโลก” ต่อไป

